Heili 13 kór og stórt felagskór fara at mynda Kórfestivalin í ár, sum verður í Norðurlandahúsinum leygardagin. Talan er um eitt jubileumsár hjá føroyskum kórsangi, tí í ár eru 50 ár liðin, síðani fyrsta kórstevnan varð hildin í Føroyum. Eins og tvey tey seinastu árini verður aftur í ár talan um eina kapping millum kórini, eins og eitt stórt felagskór undir leiðslu av Tóru Vestergaard fer at undirhalda áhoyrarunum, sum koma í Norðurlandahúsið leygardagin. -Endamálið við kórfestivalinum er at fremja og menna føroyskan kórsang. Fyri tveimum árum síðani luttóku 8 kór, í fjør 11 kór, og í ár er talið komið upp á higartil 13 tilmeldaði kór. Talan er um Tórshavnar Manskór, Tarira, Fuglafjarðar Sangkór, Gøtu Kirkjukór, Eystanljóð, Havnarkórið, Morgunkórið, Xperiment, Kamarkórið, Glymur, Vestmanna Sangkór, Kristiliga Sangkórið og Flóð, upplýsir Kórsambandið. Sjálv konsertin byrjar kl. 16.00 leygardagin 29. apríl í stóra salinum í Norðurlandahúsinum, har fyrst einstøku kórini fara at framføra, og síðani felagskórið.